钦定古今图书集成/明伦汇编/官常典/第317卷 > 孙陞
## 钦定古今图书集成/明伦汇编/官常典/第317卷 > 孙陞

按《明外史》本传：“陞字志高，都御史燧季子也。嘉靖十
四年进士及第，授编修，进中允，迁国子祭酒。其教，先
器识，抑浮竞，为格二十二条，以励诸生。遇拨历，不以
权贵请属，有所左右。三十年，擢礼部右侍郎。时徐阶
为尚书，与陞相得，事多咨而后行，寻迁左。帝建元祐
宫于承天，命陞奉安先帝后，有司盛厨传以待，升悉”
麾去。襄、邓间方役民治河，而不给廪。升悯之，赋诗遗
有司，役者乃得食。还，改吏部。母忧归，哀毁若丧父。再
历吏、礼二部侍郎。时严嵩枋国，升其门生也，独无所
附丽。会南礼部缺尚书，当用翰林资深者，众皆不欲
行，升独请往以远之。卒，赠太子少保，谥文恪。升自少
嗜学，淹洽群书，修身慎行，择地而蹈。尝念父死，宁庶
人之难，终身不书，宁亦不为人作《寿父文》。善事母兄，
居官佩服雅素，口不言人过，一时称“笃行”者莫先焉。
四子：鑨、铤、錝、矿，仕皆通显。鑨、矿自有传。铤举进士，历
国子祭酒，迁南京礼部右侍郎，未上卒。錝举进士，由
御史至太仆卿。